kardosdrur/scandi-wiki huggingface dataset:
Stirling

Stirling (Sruighlea på skotsk-gælisk) er en skotsk købstad og tidligere befæstet kongeby som var Skotlands hovedstad indtil hovedstaden blev flyttet til Edinburgh.

Stirling ligger for enden af Forth fjorden nordvest for Edinburgh, og selve bebyggelsen er samlet omkring det højtliggende Stirling Castle og den gamle middelalderby. Byen er center for statslige og kommunale aktiviteter ligesom der findes et universitet samt en del lettere industri i området. Befolkningen udgør 41.243 (iflg. folketællingen 2001), men området er blandt de hurtigst voksende i Skotland og der anslås at bo omkring 47.000 pr. oktober 2007.

Det er blevet sagt at "Stirling, ligesom en stor broche, holder Det skotske højland og Lowlands sammen". Ligeledes er det blevet sagt at "han som har Stirling, har Skotland", hvilket nogle gange tilskrives Robert the Bruce.
Stirlings vigtige placering som det laveste sted, hvor der kan overføres en bro over floden Forth for rejsende fra nord eller syd, da floden herefter bliver bredere og løber ud i Firth of Forth,

På en bakketop med udsigt over byen ligger Wallace Monument. I byen ligger også kunstmuseet Stirling Smith Art Gallery and Museum.

Stirling har gennem Skotlands historie haft en ofte afgørende indflydelse på magtkampe og kontrol over landet. Der har derfor foregået voldsomme militære kampe i området omkring Stirling helt tilbage til romertiden, og senere mellem England og Skotland.

Referencer

Eksterne henvisninger 

 Stirling Council – officiel kommunal website
Egberto Gismonti

Egberto Gismonti (født 5. december 1947 i Rio de Janeiro, Brasilien) er en brasiliansk pianist, guitarist, komponist og arrangør. Han har en arabisk far og en italiensk mor.

Biografi 
Egberto Gismonti blev tidligt interesseret i musik og lærte sig at spille guitar og klaver. Senere modtog han undervisning i klassisk klaver og studerede i Paris under
Nadia Boulanger. Da han kom tilbage til Brasilien blev han engageret i landets musiktradition. Han tilegnede sig viden om musikstruktur og fornyede den nutidige brasilianske instrumentalmusik.

Egberto Gismonti har gæstet Danmark mange gange siden 1978, hvor han spillede i Jazzhus Montmartre. Senest i 2001, hvor han optrådte i Dronningesalen (Den Sorte Diamant, København).

Egberto Gismonti har indspillet for eget selskab (Carmo), ligesom han i en årrække har været tilknyttet det tyske selskab ECM.

Stil 
Gismontis musik er kendetegnet ved at indeholde traditionel brasiliansk klang, temperament og fyrighed såvel som mere stringent europæisk stilrenhed. Han behersker flyglet og den specialbyggede 10-strengede guitar med virtuositet og er en medrivende performer.

Komponister fra Brasilien
Växjö Universitet

Växjö Universitet var et svensk universitet i Kronobergs län, der blev grundlagt i 1977 som Högskolan i Växjö, efter i 1967 at have åbnet som en afdeling af Lunds Universitet. Det blev selvstændigt universitet i 1999, men slog sig 1. januar 2010 sammen med Högskolan i Kalmar og dannede Linnéuniversitetet.

Universiteter i Sverige
Universitet
Bygninger, konstruktioner og anlæg i Kronobergs län

de:Linné-Universität#Vorläufer
en:Linnaeus University#History
Cthulhu

Cthulhu er et fiktivt kosmisk væsen skabt af gyserforfatteren H.P. Lovecraft.

Cthulhu er af racen Great Old Ones, der levede på jorden som levende guder før menneskenes fremkomst.

Lovecraft skabte mytologien omkring Cthulhu i sine historier, mest uddybet i historien The Call of Cthulhu (1927), der beskriver hvordan et skib i en storm mister kursen og lander på en ø i det sydlige Stillehav. Besætningen finder Cthulhu sovende i en underjordisk hule.

Myten 
Chtulhu er afkom af de to rumvæsener Fader Dagon, og Moder Hydra kaldet De ældre, som engang var tjenere for De ydre. De levede i fred, men da de begyndte at lære sort Magi, og sit eget sprog, blev De Ydre vrede og der blev en stor krig mellem De Ældre, og De Ydre. De Ældre blev sendt ned i undervandsbyen R'lyeh, hvor de fik Cthulhu. Det siges, at når stjernerne står rigtigt på himlen, kommer The Great Old Ones op, og terroriserer Mennesket.

I sine drømme overtager Cthulhu langsomt menneskenes vilje og forsøger dermed at få dem til at foranstalte religiøse ceremonier der vil vække den til live igen. I Lovecrafts historier optræder mange samfund og selskaber der således prøver at vække guddommen til live, f.eks. i The Dunwich Horror og The Shadow over Innsmouth.

Se også 
 Call of Cthulhu

Kilde 
The Call of Cthulhu, i bogen Tales of the Cthulhu Mythos, ed. August Derleth, HarperCollins, 1969.

Eksterne henvisninger 

Litterære personer

de:Cthulhu-Mythos#Cthulhu
The Jamestown Foundation

The Jamestown Foundation er en amerikansk tænketank baseret i Washington hvis formål er at "informere og uddanne" beslutningstagere om de hændelser og tendenser, som den ser som værende af "strategisk" vigtighed for USA. På hjemmesiden er at læse at de mener at "Jamestown materialet gives uden politisk bias, filter eller agenda".

Tænketanken blev grundlagt i 1984 efter at grundlæggeren, den nu afdøde William Geimer, havde arbejdet med at afhøre af Arkady Shevchenko – koldkrigens højtplacerede sovjetiske afhopper.

Jamestown Foundation får dens informationer gennem officielle kanaler og efterretningskontakter.

Tænketankens for tiden primære fokus er på Eurasien og Islam.

Bestyrelse 

Tænketanken har en bestyrelse på 17 personer som inkluderer: Formand Clinton I. Smullyan og viceformand R. James Woolsey, Jr.. De resterende medlemmer er Zbigniew Brzezinski, Barbara Buchanan, Jams H. Burnley, Peter C. Cook, Diana Denman, Willem deVogel, Edward O. Gaylord, James G. Gildwitz, Patrick W. Gross, Ralph Hauenstein, James Hauslein, Artemis Joukowsky, Woody Peterson, og Arthur Waldron. Vicepræsident Dick Cheney og Marcia Carlucci, Frank Carluccis kone er tidligere bestyrelsesmedlemmer.

Referencer 
 The Jamestown Foundation Official Site 
 Jamestown Foundation Profile on Right Web 
 Profile of The Jamestown Foundation at Voltaire Network 

Tænketanke
Växjö Domkirke

Växjö Domkirke ligger i den svenske by Växjö, Kronobergs län, Småland. Den er domkirke i Växjö domkyrkoförsamling og stiftskirke i Växjö stift. Kirken stammer fra middelalderen, men er i høj grad præget af 1800-tallets restaureringer. En gennemgribende restaurering fandt sted fra 1957 til 1960.

Domkirker i Sverige
Domkirke
Bygninger, konstruktioner og anlæg i Kronobergs län
Värend

Värend er sammen med Njudung og Finnveden et af de større "små lande" i Småland i Sverige. Värend svarer stort set til det nutidige Kronobergs län bortset fra Sunnerbo härad i Finnveden.

Smålands geografi
Callander

Callander (Calasraid på skotsk-gælisk) er en skotsk by nordøst for Stirling ved bredden af River Teith. Byen ligger i den administrative region Perthshire og er en populær turistdestination i den sydlige og lavere del af det skotske højland.

Callander er et ideelt udgangspunkt for besøg til området omkring Loch Lomond og Trossachs Nationalpark, Skotlands første nationalpark. Den skotske nationalhelt Rob Roy MacGregor ligger begravet i nærheden af byen.

Nord for byen ligger ligger klippeformationen Callander Crags, der er en synlig del af Highland Boundary Fault med geologiske brudflader og 350-400 millioner år gamle fossile strandbredder, der rejser sig til 343 meters højde. Øst for byen ligger en 350 meter lang begravelsesplads fra stenalderen (Storbritanniens længste) og syd for byen markerer stendiger omridset af en romersk sommer-lejrplads.

Byen er et populært udgangspunkt for trekking og vandreture. Den nedlagte Callander and Oban Railway line er inddraget som en det af det nationale system af stisystemer og cykelruter.

Eksterne henvisninger 

Byer i Skotland
Stirling (kommune)
Vansjø

Vansjø er en sø i Viken fylke i Norge. Det formodes at navnet Vansjø er afledt af Varna sjor, som er det gamle navnet på Rygge sogn. Det kan også stamme fra det norrøne ord vorn som betyr «vern». Navnet har sandsynligvis ingenting med vand at gøre.

Med en samlet søbred på ca. 250 km og et areal på 36,9 km², er Vansjø Østfolds største sø. Vansjølandskabet er fuldt af fjorde, øer, holme og sunde, og indbyder til friluftsliv og naturoplevelser.

Vansjø løber ud i Mosseelven, hvor Mossefossen gav kraft til savværksdrift og vandmøller. Mossefossen, som en gang dannet grundlaget for udviklingen af Moss by, er i dag udnyttet til kraftproduktion. Kraftværket har en gennemsnitlig årsproduktion på ca. 5 GWh. Vansjø bruges også som drikkevandskilde i store dele af Mosseregionen (ca. 60.000 mennesker ).

Geografi og landskap 
Vansjø er en del af Morsavassdraget som strækker sig fra østmarken i Oslo i nord til randmorænen gennem Østfold i syd. Vansjø ligger langs randmorænen, længst mod syd i Morsavassdraget, og har utløb i Mosseelva som løber ud i Oslofjorden i Moss.

Tilløb 
Vansjø har fire tilløbselve.
 Hobølelva har udspring fra Sværsvann i Oslo, nedbørfelt 331 km², middelstrøm 5,4 m3/sek.
 Svinna har udspring fra Rusviktjern i Våler, nedbørfelt 103 km², middelstrøm 1,6 m3/sek.
 Mørkelva har udspring fra Bergsjøtjern i Våler, nedbørfelt 58 km², middelstrøm 0,9 m3/sek.
 Kirkelva har udspring fra Bølertjern i Hobøl, nedbørfelt 37 km², middelstrøm 0,6 m3/sek.
Når bække og andre mindre tilløb inkluderes bliver der et samlet nedbørfelt på 690 km² og gennemsnitlig tilstrømning på 10,8 m3/sek. Vandets teoretiske opholdstid i Vansjø er 280 døgn. Normalvandstanden er på 25 m over havet, men vandstanden bliver tappet ned til 24 m i februar og september for at give plads til tøbrud og efterårsregn.

Øer 
To af de største øer i Vansjø, Dillingøya og Oksnøen, har vejforbindelse og er beboet. Derudover har Bliksøya og Langøya vejforbindelse. Disse er ikke beboet, men har hyttebebyggelse. Fra begyndelsen af 1800-tallet og frem til mellemkrigstiden var også flere av de andre øer i Vansjø beboet, f.eks Gressøya, Tombøya, Burumøya, Østenrødøya og Gudøya.

Naturreservater 
Vestre Vansjø og Moskjæra naturreservater blev oprettet i 1992 for at bevare disse vigtige vådområder med vegetation og dyreliv. Specielt har det rige fugleliv været en vigtig begrundelse for at frede områderne.

Miljø 
Vansjø-Hobølvassdraget, også kaldt Mossevassdraget eller Morsa, er i dag stærkt overbelastet med næringssalter.

Referencer

Eksterne henvisninger 
 Statens forurensningstilsyn 
 Vansjø båtforening 

Søer i Viken
Vibeke Storm Rasmussen

Vibeke Storm Rasmussen (født 14. september 1945 i København) er folkeskolelærer, amtsborgmester i Københavns Amt fra 1. januar 1994 til 2006 og umiddelbart herefter regionsrådsformand i Region Hovedstaden mellem 2007 og udgangen af 2013, valgt for Socialdemokraterne.

Vibeke Storm Rasmussen er datter af værkstedsmester Jørgen Rasmussen og sygeplejesekretær Birte Storm og er opvokset på Amager. I 1964 blev hun student fra Skt. Jørgens Gymnasium, og i 1969 blev hun uddannet folkeskolelærer fra Emdrupborg Lærerseminarium, hvorefter hun blev ansat i Ballerup Kommune. Vibeke Storm Rasmussen har skrevet flere bøger og pjecer om indlæring og arbejdede 1974-1993 som skolestartskonsulent i Ballerup Kommune, hvor hun bl.a. satte fokus på børn med anden etnisk baggrund og deres problemer i folkeskolen. 

Siden studentereksamen var hun medlem af DSU, og var i studietiden aktiv i Frit Forum. Allerede i 1974 vælges hun til kommunalbestyrelsen i Albertslund Kommune som eneste kvinde. Hun stiftede derppå Aktionsgruppen for frihed, lighed og solidaritet mellem kønnene for at få flere kvinder med i politik. Som følge af gruppens arbejde blev der afholdt socialdemokratiske kvindekonferencer årligt fra 1975. Hun har været opstillet til Folketinget i Gentoftekredsen og har fungeret som suppleant i perioder, men har lagt sit hovedfokus på kommunal- og amtspolitik. I 1984 blev hun valgt til Københavns Amtsråd, og blev i 1994 den første kvindelige amtsborgmester i amtet. Hun blev efterfølgende genvalgt i 1997 og 2001 og fortsatte til amtet blev nedlagt som følge af strukturreformen i 2005. 

Hun deltog som folketingsvalgt dommer i rigsretssagen mod fhv. justitsminister Erik Ninn-Hansen (Tamilsagen) som kørte mellem 1993 og 1995.

Ved det første valg til Region Hovedstaden var Vibeke Storm Rasmusen sit partis spidskandidat. Ved valget fik hun 47.000 personlige stemmer, hvilket var suverænt flest. Efter en stemmeaftale med SF, Dansk Folkeparti og Enhedslisten blev hun den første regionsrådsformand for Region Hovedstaden – og samtidig den første kvindelige regionsrådsformand i Danmark. På trods af et forsøg på at vælte hende, der kom fra de borgerlige og SF'eren Andreas Røpke, fortsatte hun som regionsrådsformand efter Regionsvalget i 2009. Hun genopstillede ikke ved valget i 2013, hvor Sophie Hæstorp Andersen blev ny formand for Regionsrådet.

Kontroverser 
Vibeke Storm Rasmussen måtte i slutningen af 1980'erne forlade posten som formand for Socialdemokraternes flygtninge- og indvandrerudvalg, da hun krævede stramninger på udlændingeområdet.

Eksterne henvisninger 

 Om Vibeke Storm Rasmussen på socialdemokraterne.dk

Socialdemokrater fra Danmark
Amtsborgmestre fra Danmark
Kvindelige borgmestre
Regionsrådsformænd fra Danmark
Personer fra Amager
Personer i Kraks Blå Bog
Tidligere folketingskandidater fra Socialdemokraterne
Region Hovedstaden
Personer i Dansk Kvindebiografisk Leksikon
Terrorangrebet i Avtozavodskaja

Terrorangrebet i Avtozavodskaja foregik den 6. februar 2004, da en tjetjensk selvmordsterrorist bragte sit bombebælte til sprængning i et tog i metrotunnellen mellem stationerne Avtozavodskaja og Paveletskaya i Ruslands hovedstad Moskva. Sprængningen skete kl. 8:32 om morgenen, timet til Moskvas morgenmyldretid for maksimal menneskelig skade. 41 personer blev dræbt og over 250 sårede – mange i invaliderende grad.

Eksplosionen foregik i togets anden vogn, da den var inde i tunnelen omkring 300-500 meter fra Avtozavodskaja-stationen kørende i nordlig retning mod Paveletskaya-stationen. Selvmordsterroristen blev senere identificeret som den 20/21-årige (født i 1983) Anzor Izhaev (Russisk: Анзор Ижаев) fra den russiske kaukasusrepublik Karatsjajevo-Tsjerkessien. Identifikationen blev gennemført ved at sammenligne ligstumper fra Anzor Izhaev med DNA prøver fra hans mor. Det estimeres, at bomben havde en sprængkraft på svarende til omkring 4 kg TNT. At dømme efter epicentret for eksplosionen var bomben i et bælte eller måske en taske over skulderen. Den tjetjenske terroristleder Sjamil Basajev menes at være den egentlige bagmand bag angrebet, men den tjetjenske separatistleder Aslan Maskhadov og hans "udenrigsminister" Akhmed Sakajev benægtede enhver involvering.

Metrobanen blev ikke videre berørt af eksplosionen, men selve metrotoget, især vogn to, blev næsten fuldkommen destrueret.

I februar 2007 blev tre mænd fundet skyldige i at have organiseret og bistået i dette og det senere terrorangrebet i Rizhskaja – en anden Moskva-metrostation, der blev angrebet den 31. august 2004 og medførte 8 døde og 50 sårede. De tre mænd, Murat Shavajev, Maxim Ponaryin og Tamby Khubijev blev alle fundet skyldige i mord, terrorisme, tilknytning til en illegal gruppe, illegal våbenbesiddelse og bombeproduktion og idømt livsvarigt fængsel. Anklagemyndigheden ville have forsøgt at få dødsdom over de anklagede, men grundet Ruslands moratorium mod eksekvering af dødsdomme, måtte de i stedet gå efter livstidsfængsel. Ruslands højesteret stadfæstede i august 2007 dommen over de tre mænd.

Referencer

Eksterne henvisninger 
 In Pictures: Moscow blast (BBC) 

Avtozavodskaja
Begivenheder i 2004
RatioMaster

RatioMaster er et computerprogram, der er udviklet af moofdev til at "snyde" en BitTorrent-tracker. Dvs. klienten rapporterer fejlagtigt, at den har uploadet eller downloadet xx-antal data, uden den har uploadet andet end informationen til selve trackeren.

Private BitTorrent-trackere benytter sig ofte af et ratiosystem. Det vil ofte betyde, at man skal uploade lige så meget, som man downloader. Trackeren er afhængig af, at klienten fortæller hvor meget, den har downloadet og uploadet. Derfor er det umuligt at vide om en bruger er en såkaldt Ratio snyder, der normalt bliver betegnet som Ratio Cheaters.

Mange trackers kører skræmmekampagner imod såkaldte "snydere" ved at publicere deres e-mailadresse og IP i deres forum, eller ved at skræmme folk til at tro på, at administratorene kan opdage al snyd. I dag snydes der på alle private trackere, selv dem der kører "anti-cheat scripts".

Iblandt core-cheaters er det længe vidst, at dette ikke er tilfældet. Hvor disse core-cheaters startede med HTML-headers, er de nu gået over til at manipulere mange open source-klienter, da de er de nemmeste at snyde med. Det mest kendte program, der direkte er blevet lavet for at snyde, er RatioMaster.

Det virker på de fleste trackere, såfremt snyderen ikke foretager sig noget mistænkligt, f.eks. uploader mange data på kort tid.

Den eneste måde at undgå snydere på, vil være at udvikle en ny protokol, da BitTorrent-protokollen ikke er designet til lukkede trackers. Trackerne vil stole blindt på alle data den får, og derfor er ratio-snyderi muligt.

Visse private trackere kan finde "Ratio Cheaters" ved simpel statestik. Eks. er det umuligt at uploade 10GB på en torrent der kun fylder 1kb, og som kun 100 har hentet. Det er forholdsvis simpelt at finde snyderne.

BitTorrent
Skalamodel

En skalamodel er en repræsentation eller en kopi af et objekt, som er større eller mindre end objektets oprindelige størrelse. Meget ofte er skalamodellen mindre end originalen. En skalamodels formål kan f.eks. være at guide hvordan fuldskalamodellen laves eller ser ud. Andre formål med skalamodeller kan være selve bygningen eller det at samle på skalamodeller; der kan være mange andre grunde.

Professionelle modelbyggere skaber ofte skalamodeller for følgende professioner:
 Ingeniører har brug for skalamodeller for at teste den formodede ydelse af et specielt design på et tidligt tidspunkt i udviklingen – uden at udgiften bliver ligeså så stor som bygningen af fuldskala prototypen.
 Arkitekter har brug for arkitektoniske modeller så de kan evaluerer og sælge designet af en konstruktion før den er bygget.
 Filmmagere har brug for modeller af objekter, som ikke kan laves eller ikke lever i virkeligheden (f.eks. Stjerneskibene i Star Wars – King Kong-aben).
 Salgsfolk har brug for modeller for at markedsføre nye produkter som f.eks. tungt udstyr, biler eller andre fartøjer.

Hobbyfolk eller amatører modelbygger for deres egen fornøjelse eller tilfredsstillelse.

Skalamodeltyper 
 Modeltog
 Modelfly
 Modelark
 Papirmodel
 Modelskib
 Modelbil
 Globus
 Himmelkuglen

Se også 
 Legoland
 fotografi
 Størrelsesforhold

 
Ingeniørvirksomhed
Arkitektur
Film
Grand Tour

I cykling refererer en Grand Tour til et af de tre store professionelle europæiske cykelløb:

 Tour de France – Frankrig Rundt
 Giro d'Italia – Italien Rundt
 Vuelta a España – Spanien Rundt

Den kollektive betegnelsen for disse løb er Grand Tours, og alle disse løbs format er lige. Alle varer i 3 uger med daglige etaper. Etaperne er en blanding af lange flade etaper (fællesstart) som gerne ender med en sprinterduel ved mål; andre etaper er præget af bjerge og større bakker og passer bedre for bjergrytterene i feltet. Normal længde på disse etaper er fra cirka 150 km til ca. 250 km. I tillæg cykles der enkelte tempoetaper både individuelt og for hold. Alle holdene i UCI ProTour må deltage i alle tre løb. De samme cykelryttere behøver ikke deltage i alle tre. 

Priserne som deles ud i løbene er stort set ens. Der er en konkurrence for bedste bjergrytter, en for bedste sprinter, og selvfølgelig også en for føreren af løbet. I tillæg en til den bedste ungdomsrytter (U25). Kun to cykelryttere har vundet de tre førstnævnte trøjer i samme løb. I 1969 vandt Eddy Merckx dem i Tour de France og i 1995 vandt Laurent Jalabert dem i Vueltaen.

Kun tre cykelryttere har vundet en etape i alle de store toure i samme år:
  Miguel Poblet (1956)
  Pierino Baffi (1958)
  Alessandro Petacchi (2003)

Der er kun 25 cykelryttere som har fuldført alle tre Grand Tours i samme sæson.

Grand Tour-vindere 
Ingen cykelrytter har vundet alle de tre Grand Tours i samme år. Kun syv cykelryttere har vundet alle tre tours i løbet af karrieren:

Sidste vindere 

1Contador mistede sejren i 2012 pga. doping 
2Contador mistede sejren i 2012 pga. doping 
3Landis diskvalificeret pga. doping
4Heras diskvalificeret pga. epo. 
5Armstrong blev frataget sejren i 2012 efter at holdkammerater vidnede mod ham, han indrømmede senere at have dopet sig. 

Tour de France
Giro d'Italia
Vuelta a España
Staré Město

Staré Město er en bydel i Prag, også kaldet Den Gamle By. Staré Město fik byprivilegier cirka 1230 som den første af de oprindelige byer, der udgør det nuværende Prag. Den er beliggende på østbreden af Vltava grænsende op til Nové Město mod syd og øst samt Josefov mod nord. I bydelen findes en række af Prags turistattraktioner samt et myldrende forretningsliv.

Historie 
De tidligste arkæologiske fund, der har vist tegn på bebyggelse på området, stammer fra det 9. århundrede. Der har tilsyneladende været en markedsplads på flodbreden, som er beskrevet fra cirka år 1100 som et ugentlig begivenhed. Fra samme periode er det også kendt, at en større militærforlægning har haft hjemsted i området. Handelen gjorder købmændene velhavende, og kong Václav 1. gav området byprivilegier omkring 1230. Samtidige beskrivelser fortæller om en bymur med 13 porte samt en solidt værn mod floden, som effektivt holdt fjender væk.

I det 14. århundrede havde området stor økonomisk fremgang under Karl den Store, der også grundlagde Nové Město, hvorefter de eksisterende voldgrave og mure kunne sløjfes. I det 15. århundrede boede kongen en overgang ikke på Prags borg, men i stedet på et slot i nærheden af Náměstí Republiky i Staré Město.

Seværdigheder 
I forbindelse med, at kongen boede i bydelen, var der en livlig trafik frem og tilbage til borgen, der stadig var et magtcentrum. Derfor blev den såkaldte "Kongevej" fra slottet tværs gennem Staré Město til Karlsbroen den vigtigste færdselsåre, og en række seværdigheder kan findes i tilknytning hertil.

Særligt kendt er pladsen Staroměstské náměstí, som blandt andet omkranses af rådhuset, Goltz-Kinský Paladset (en del af Nationalgalleriet) og Týn-kirken. Pladsen på 9.000 m² har været midtpunkt for en række markante begivenheder i byens historie.

Ved den østlige ende af Kongevejen på Náměstí Republiky findes en af byens mest kendte eksempler på et byggeri i jugendstilen i form af borgerhuset Obecní dům samt det gotiske krudttårn, der var en del af den oprindelige bymur. På vejen Celetna mellem de to pladser findes et fint eksempel på kubisme i form af Huset med den sorte Madonna fra 1912.

På Kongevejen mod Karsbroen kan man se det historiske Klementinum, der er byens næststørste bygningsværk efter borgen, og som blev opført af jesuitter. Klementinum huser blandt andet National Library of the Czech Republic, det tjekkiske nationalbibliotek med tilknytning til Prags Universitet. Lige før Karlsbroen findes Smetanamuseet.

I store dele af bydelen kan man finde ældgamle beværtninger og restauranter, typisk i kælderniveau, og der findes også mange butikker samt en lang række gadehandlende, ikke mindst langs Kongevejen.

Prag
Bydele